Doc.dr.sc. Dragana Bjelić Gaćeša

ŽIVOTOPIS

Doc. dr. sc. Dragana Bjelić Gaćeša rođena je 02. listopada 1976. godine u Požegi gdje završava osnovnoškolsko i srednjoškolsko obrazovanje. Diplomirala je na Pravnom fakultetu Sveučilišta J. J. Strossmayera u Osijeku 2002. godine, a na istom je Fakultetu 2017. godine stekla i znanstveni stupanj doktorice znanosti. Doktorsku disertaciju pod naslovom „Dobna diskriminacija na tržištu rada“ izradila je pod mentorstvom prof. dr. sc. Maria Vinkovića. Godine 2020. završila je pedagoško-psihološku i didaktičko-metodičku izobrazbu na Fakultetu za odgojne i obrazovne znanosti u Osijeku.

Prvo zaposlenje doc. dr. sc. Dragane Bjelić Gaćeša bilo je u Županijskom sudu u Požegi (od 18. prosinca 2002. godine do 27. svibnja 2005. godine) na mjestu sudačkog vježbenika. Tijekom trajanja pripravničkog staža, u studenom 2004. godine, položila je pravosudni ispit. U siječnju 2007. godine zapošljava se na Veleučilištu u Požegi (danas Fakultet turizma i ruralnog razvoja u Požegi) u suradničkom zvanju asistenta na Društvenom odjelu Veleučilišta. Nakon suradničkog zvanja, u siječnju 2008. godine izabrana je u nastavno zvanje predavača za znanstveno područje društvenih znanosti, polje pravo, grana radno i socijalno pravo. Godine 2011. izabrana je u nastavno zvanje višeg predavača, a 2018. godine u zvanje profesora visoke škole. U znanstveno zvanje znanstvene suradnice izabrana je 2023. godine. Iste godine zapošljava se na Pravnom fakultetu Osijek na znanstveno - nastavnom radnom mjestu docenta iz znanstvenog područja društvenih znanosti, znanstvenog polja pravo, znanstvene grane radno i socijalno pravo.

Od 2008. godine izvodi nastavu na kolegijima Osnove radnog i socijalnog prava I i II, a za cijelo vrijeme rada na Veleučilištu u Požegi (danas Fakultet turizma i ruralnog razvoja u Požegi) jedna je od voditeljica stručne prakse na stručnom Upravnom studiju.

Aktivno sudjeluje na međunarodnim i domaćim znanstvenim i stručnim konferencijama, a objavila je više od 30 znanstvenih i stručnih radova. Godine 2018. objavila je znanstvenu monografiju pod naslovom „Dobna diskriminacija u radnim odnosima“ u izdanju Veleučilišta u Požegi (danas Fakultet turizma i ruralnog razvoja u Požegi).

Područje njezinog znanstvenog interesa je problematika koja se tiče radnog prava, socijalnog prava, a posebice diskriminacije po svim zabranjenim osnovama te koncepta „diversity management“.